साफ यू–१९ मा भारतको ह्याट्रिक
भारतले साफ यू–१९ फुटबल च्याम्पियनसिपको उपाधिमा ह्याट्रिक गरेको छ । भारतले शनिबार दशरथ रंगशालामा भएको फाइनलमा पाकिस्तानलाई ३–० ले पराजित गर्दै लगातार तेस्रो पटक दक्षिण एसियाली उमेर समूहको यो प्रतियोगिता जितेको हो ।
काठमाडौँ — भारतले साफ यू–१९ फुटबल च्याम्पियनसिपको उपाधिमा ह्याट्रिक गरेको छ । भारतले शनिबार दशरथ रंगशालामा भएको फाइनलमा पाकिस्तानलाई ३–० ले पराजित गर्दै लगातार तेस्रो पटक दक्षिण एसियाली उमेर समूहको यो प्रतियोगिता जितेको हो ।यू–१९ साफ च्याम्पियनसिपमा शनिबार दशरथ रंगशालमा भएको फाइनलमा भिड्दै भारत र पाकिस्तानका खेलाडी ।तस्बिर : हेमन्त श्रेष्ठ/कान्तिपुरनेपालले सन् २०१५ र २०१७ मा गरी यो प्रतियोगिताको पहिलो दुई संस्करण जितेको थियो । त्यसयता भारतको वर्चस्व छ । भारतले २०१९, २०२२ र यसपालिसहित लगातार तेस्रो पटक ट्रफी जितेको हो । अन्तर्राष्ट्रिय फुटबलमा निलम्बन फुकुवा भएर आएको पाकिस्तानले पहिलो हाफमा दरो चुनौती तेर्स्याए पनि भारतले दोस्रो हाफमा अनुभवी खेल खेल्दै उपाधि जितलाई निरन्तरता दिएको थियो । दोस्रो हाफमा मैदानमा प्रवेश गरेका मंगलेथान किपगेनले खेलको नक्सा परिवर्तन गरिदिएका थिए । उनले २५ यार्ड टाढाबाट गरेको दर्शनीय प्रहारले पाकिस्तानका गोलरक्षक साहिल गुललाई कुनै मौका दिएको थिएन ।किपगेनले नै ८५ औं मिनेटमा गरेको फ्रिकिक प्रहार पाकिस्तानी गोलरक्षकलाई जिल्याउँदै गोल भएको थियो । इन्ज्युरी टाइमको पाँचौं मिनेटमा किपगेनको क्रसमा गौतमसार गोरारीले हेडमा गोल गर्दै भारतलाई विजय बनाए । त्यसको अर्को मिनेटमा अली जाफरले दोस्रो पहेँलो कार्ड पाउँदै मैदान छाडेपछि पाकिस्तान १० खेलाडीमा सीमित भएको थियो ।किपगेनले प्रतियोगितामा उत्कृष्ट खेलाडीको पुरस्कार पाए । भारतकै लायोनेल डारिल रिमेइ उत्कृष्ट गोलरक्षकमा चुनिए । नेपालका समिर तामाङ र भुटानका जिग्मे नामग्याल प्रतियोगिताको उच्च स्कोर बने । दुवैले समान ३–३ गोल गरेका थिए । भुटानलाई फेयर प्ले अवार्ड प्रदान गरिएको थियो । भारतले सेमिफाइनलमा नेपाल र पाकिस्तानले भुटानलाई पेनाल्टी सुटआउटमा पराजित गरेका थिए । नेपाल समूह चरणको पहिलो खेलमा पाकिस्तानसँग पराजित भए पनि माल्दिभ्सलाई ४–१ ले पराजित गर्दै सेमिफाइनल पुगेको थियो ।